નાસિર પાંચ વર્ષ રહ્યા ને ત્રીસ વર્ષોના ગયૂમના વર્ચસ્વને તોડી નાંખ્યું. એ પછી ૨૦૧૩માં થયેલી ચૂંટણીમાં યામીન જીત્યા અને એ સાથે જ તેમણે ભારતવિરોધી નીતિઓ અપનાવવાની શરૂઆત કરી નાંખેલી. તેમણે ભારત જ નહીં પણ અમેરિકા અને પશ્ર્ચિમના દેશોને પણ કોરાણે મૂકી દીધા. તેના બદલે ચીન, સાઉદી અરેબિયા સહિતના દેશો સાથે સંબંધો વધારવા માંડ્યા. યામીને એ પછી ભારતનાં આર્થિક હિતોને પણ નુકસાન કરવા માંડ્યું. માલદીવ્સમાં ભારતીયો નોંધપાત્ર સંખ્યામાં કામ કરે છે ને ગયૂમના સમયમાં ભારતીયો માટે વિઝા ઓન અરાઇવલ્સ નીતિ હતી. યામીને ભારતીયોને મળતી છૂટ બંધ કરી દીધી તેથી ભારતનાં આર્થિક હિતો જોખમાયાં છે ને બંને દેશોના સંબંધો પણ વણસ્યા છે.